LAUSUNTO ULOSOTTOVIRASTOJEN TOIMIPAIKOISTA

KHALL	Oikeusministeriö pyytää 16.5.2012 mennessä lausuntoa ulosottovirastojen toimipaikkoja koskevasta asetusehdotuksesta.

	Ulosoton organisaatiota on uudistettu vuoden 1996 paikallishallintouudistuksesta lähtien vähentämällä ulosottopiirien lukumäärää 231:stä nykyiseen 22:een. Uudistusten yhteydessä ei ole selvitetty kattavasti ulosoton toimipaikkaverkon tarpeellisuutta. Vaikka ulosottopiirejä on vuosien saatossa yhdistetty, ovat toimipaikat säilyneet ennallaan. Nykyisistä toimipaikoista säädetään 1.1.2008 voimaan tulleella oikeusministeriön päätöksellä 27.9.2007/866. 

	Henkilöstö on jakautunut monissa virastoissa useisiin eri toimipaikkoihin siten, että yksiköt ovat epätarkoituksenmukaisen pieniä ja haavoittuvia. Henkilöstön työskentely hajautetusti hankaloittaa johtamista, toiminnan organisointia ja tarkoituksenmukaista työnjakoa. Liiaksi hajautettu organisaatio ei tue myöskään toiminnan yhtenäisyysvaatimuksia. Kaikissa toimipaikoissa henkilöstölle ei kyetä tarjoamaan turvallisuusvaatimukset täyttävää työympäristöä. Lain mukaan Valtakunnanvoudinviraston tulee kuitenkin huolehtia ulosottolaitoksen palvelujen alueellisesta saatavuudesta.

	Ulosotto on kehittynyt voimakkaasti. Ulosoton lainsäädäntö ja tietojärjestelmä on uudistettu ja tarve henkilökohtaiseen asiointiin on vähentynyt. Asiointi ulosotossa tapahtuu nykyisin pääsääntöisesti sähköisesti ja puhelimitse. Velallisten varallisuusselvitykset perustuvat pääosin suoraan tietojärjestelmästä saataviin tietoihin.

	Nykyinen tiheä toimipaikkaverkko ei vastaa kansalaisten asiointitarvetta eikä ulosottolaitoksen toiminnallisia tarpeita ja on ylimitoitettu suhteessa nykypäivän palveluntarpeeseen.

	Pirkanmaan ulosottovirastolla on tällä hetkellä 15 toimipaikkaa: Tampere (päätoimipaikka), Akaa, Hämeenkyrö, Ikaalinen, Kangasala, Lempäälä, Mänttä, Nokia, Orivesi, Parkano, Ruovesi, Urjala, Valkeakoski, Virrat ja Ylöjärvi.

	Esityksen mukaan Pirkanmaan ulosottovirasto toimisi jatkossa Tampereen päätoimipaikassa ja Ikaalisten, Kangasalan, Mänttä-Vilppulan, Nokian ja Valkeakosken sivutoimipaikoissa. Esitetyillä muutoksissa ei ole henkilövaikutuksia. Asetus ehdotetaan tulevaksi voimaan viimeistään syksyllä 2012.

	Parkanon toimipaikasta esitetään luovuttavaksi. Toimipaikassa ei ole vakituisesti henkilökuntaa, vaan siellä vastaanotetaan asiakkaita vain erikseen sovittaessa. Etäisyys Parkanosta Ikaalisiin on noin 36 km ja julkiset liikenneyhteydet Parkanon ja Ikaalisten välillä ovat välttävät. Alueen pienen väestöpohjan ja vähäisten asiakaskäyntien määrän perusteella alueen palveluiden tarve ei edellytä toimipaikan säilyttämistä.

	Valmistelija: kaupunginjohtaja Jarkko Malmberg

Kaup.johtajan ehdotus: 	Kaupunginhallitus pitää uudistuksessa olennaisena sitä, että ulosottopalveluiden saatavuus Parkanossa ja muilla Pirkanmaan reuna-alueilla ei tule heikentymään. 

Päätös:	Hyväksyttiin yksimielisesti.

	-----